過沛題旅壁
作者：家鉉翁
朝代：宋

paragraphs: 單呂早識隆準公，擇壻能得人中龍。
云何託女不託宗，歡娛未了萬事空。
沛人猶言令善相，善相如此術亦窮。
高皇先識萬物表，芟刈羣雄如薙草。
孽女近在目睫間，濫觴不戒使滔天。
向非遺後餘此二三老，安知北軍袒右與袒左。
嗟哉塗山啟夏任啟周，女德王功相匹休。
令名堂堂照千古，不似沛中呂氏女。